Connecticut Open
Connecticut Open var en tennisturnering, som blev spillet udendørs på hardcourt i USA. Turneringen tilhørte WTA Tour indtil dens sidste udgave i 2018. Fra 2005 til 2010 var den endvidere en del af ATP Tour. Fra 1998 til 2018 blev turneringen afholdt i Cullman-Heyman Tennis Center på Yale University i New Haven, Connecticut umiddlbart før sæsonen fjerde og sidste grand slam-turnering, US Open. I 2019 blev turneringens licens solgt til APG og overtaget af Zhengzhou Open i Folkerepublikken Kina.

Historie 

Turneringen blev oprettet i 1948 som U.S. Women's Hardcourt Championships (det amerikanske hardcourt-mesterskab for kvinder), og den første udgave af mesterskabet blev spillet i Sacramento, Californien. I løbet af de første 20 år af mesterskabets levetid blev stævnet flyttet rundt mellem forskellige byer i det vestlige USA, herunder San Francisco, Berkeley, Salt Lake City, Seattle, La Jolla og Denver. Blandt mesterskabets vindere finder mand Doris Hart, Darlene Hard, Nancy Richey, Rosemary Casals, Billie Jean King og Jane Bartkowicz. Turneringen blev nedlagt i 1969 ved starten af tennissportens åbne æra.

I 1988 relancerede United States Tennis Association (USTA) turneringen. Den første udgave af det nye U.S. Women's Hardcourt Championships blev afholdt samme år i San Antonio, Texas, i første omgang som en del af WTA Tour i kategorien WTA Tier IV, men fra 1990 blev den opgraderet til en Tier III-turnering. Mesterskabet blev i begyndelsen sponsoreret af Post Cereals fra 1990 og fra 1992 til 1994 af Acura. Turneringen blev vundet af flere tidligere eller kommende verdensettere, bl.a. Steffi Graf, Monica Seles og Martina Navratilova. Efter turneringen var blevet spillet i Stratton Mountain, Vermont i 1993 og 1994, medførte en konflikt med de olympiske lege i 1996, at den ikke blev afholdt i 1995 og 1996. I 1997 blev den genoptaget, nu som en WTA Tier II-turnering og med et nyt spillested i Stone Mountain, Georgia, inden den fra 1998 fandt et fast spillested i New Haven, Connecticut, med et nyt sponsorat fra Pilot Pen. I de første ti år af tiden i New Haven blev Pilot Pen International domineret af Venus Williams, der vandt singletitlen fire gange fra 1999 til 2002, og Lindsay Davenport, der nåede finalen fire gange og vandt titlen i 2005 (Davenport havde også vundet en gang i Stone Mountain).

New Haven var allerede vært for en herreturnering, Pilot Pen International. Den blev oprettet i 1973 i Bretton Woods, New Hampshire, under navnet Volvo International men flyttede til Connecticut i 1990, hvor den blev sponsoreret af Pilot Pen fra 1997. Mændenes turnering blev nedlagt i 1999, hvilket efterlod kvindernes turnering som den eneste i regionen.

I 2005 købte USTA herreturneringen på Long Island i New York, og fusionerede den med kvindernes Pilot Pen International, og resultatet blev Pilot Pen Tennis, der var den første fælles ATP–WTA-turnering som optakt til US Open. Turneringen blev den sidste turnering i US Open Series og fortsatte med at tiltrække topspillere og blev bl.a. vundet af Caroline Wozniacki, Svetlana Kuznetsova, James Blake, Justine Henin og Nikolaj Davydenko.

I 2011 blev mændenes rækker udskilt og flyttet til Winston-Salem, og den tilbageværende kvindeturnering blev omdøbt til New Haven Open at Yale. I 2014 fik den igen et nyt navn: Connecticut Open.

I 2019 nedlagdes turneringen på grund af manglende finansiering. Den licens blev solgt og tildelt Zhengzhou Open i Folkerepublikken Kina.

Den 23. august 2011 kl. 13:51 lokal tid blev spillet afbrudt på grund af et jordskælv i Virginia af styrke 5,8 på Richter-skalaen. Afbrydelsen varede i 2 timer, men hovedarenaen blev undersøgt for skader af brandvæsenet.

Spillesteder

Finaler

Damesingle

Damedouble

Herresingle

Herredouble

Referencer

Kilder 
 WTA Tour - New Haven 
 ATP Tour - Long Island 
 ATP Tour - New Haven 

Tennisturneringer
Tennis i USA
ATP Tour
WTA Tour
Etableret i 1948
Ophørt i 2018